Η **Αθανασία Τοτσίδου** (19 Ιουνίου 1989, Μόναχο) είναι Ελληνίδα διεθνής αθλήτρια πετοσφαίρισης, η οποία κατά την περίοδο 2023-24 αγωνίστηκε αρχικά με τη φανέλα του Φιλαθλητικού Πρέβεζας στο Πρωτάθλημα Πρε Λιγκ Ελλάδας και από τον Ιανουάριο 2024 με τον Ηλυσιακό στο Πρωτάθλημα Βόλεϊ Λιγκ, στη θέση της ακραίας.

Καριέρα
-------

Η Αθανασία Τοτσίδου γεννήθηκε το 1989 στο Μόναχο και μεγάλωσε στη Δράμα. Η πρώτη της επαφή με το βόλεϊ ήταν μέσω της μεγαλύτερης αδελφής της που αγωνιζόταν στον Γ.Σ. Δράμας, και η μικρή Αθανασία παρακολουθούσε τους αγώνες της. Με προτροπή της μητέρας της αποφάσισε να δοκιμάσει και τις δικές της ικανότητες στο άθλημα, και έτσι το 2001 εντάχθηκε στη Δόξα Δράμας σε ηλικία 12 ετών. Μετά τη διάλυση του τμήματος πετοσφαίρισης της Δόξας το 2003, εντάχθηκε στον Ερμή Δράμας, όπου παρέμεινε μέχρι το 2009, οπότε έκανε το πρώτο άλμα στην καριέρα, της εντασσόμενη στον Ηρακλή Θεσσαλονίκης και αγωνιζόμενη για πρώτη φορά στο Πρωτάθλημα Ελλάδας την περίοδο 2009-10. Στον Ηρακλή έμεινε άλλη μια περίοδο, και το 2011 πήρε το πλοίο για τη Νάξο, για να ενισχύσει τον Πανναξιακό που εκείνη τη χρονιά είχε ανέβει στην Α2 Εθνική κατηγορία. Οι εμφανίσεις της κίνησαν το ενδιαφέρον της πρωταθλήτριας της περιόδου 2011-12 Α.Ε.Κ. που την απέκτησε το Καλοκαίρι του 2012. Στην Α.Ε.Κ. παρέμεινε δύο περιόδους και κατέκτησε τις δεύτερες θέσεις στα πρωταθλήματα 2012-13 και 2013-14, αλλά και το Ασημένιο μετάλλιο του Κυπέλλου Ελλάδας 2013.

Τον Αύγουστο του 2014 αποδέχθηκε και πάλι την πρόταση του Πανναξακού, που ήταν η ανερχόμενη δύναμη της γυναικείας ελληνικής πετοσφαίρισης. Στη Νάξο έμεινε τρεις περιόδους στις οποίες διετέλεσε αρχηγός του Πανναξιακού, και είχε τεράστια συμβολή στην κατάκτηση από την κυκλαδίτικη ομάδα της 3ης και 2ης θέσης στα πρωταθλήματα των περιόδων 2014-15 και 2016-17 αντίστοιχα, καθώς και στην κατάκτηση του Ασημένιου Μεταλλίου στο Κύπελλο Ελλάδας 2017.  

Η Αθανασία Τοτσίδου αγαπήθηκε όσο λίγες αθλήτριες από τους φιλάθλους της Νάξου. Όταν η Τοτσίδου επισκέφτηκε ξανά το κυκλαδονήσι την περίοδο 2017-18 με την ομάδα της Ηλιούπολης, βρέθηκε μπροστά σε μια αναπάντεχη έκπληξη. Η διοίκηση του Πανναξιακού είχε ετοιμάσει πριν την έναρξη του αγώνα μια ιδιαίτερα συγκινητική -όπως αποδείχθηκε- τελετή βράβευσης της πρώην αρχηγού της ομάδας τους, και η Αθανασία Τοτσίδου αποθεώθηκε από τους παρευρισκόμενους φιλάθλους.

Στον Γ.Σ. Ηλιούπολης έμεινε μόνο την περίοδο 2017-18. Το καλοκαίρι εκείνης της χρονιάς επέστρεψε στην Α.Ε.Κ. και μετά τη λήξη του συμβολαίου της με την αθηναϊκή ομάδα, τον Ιούλιο του 2019 αποδέχτηκε την πρόταση του Ολυμπιακού Πειραιώς και κατηφόρισε για το μεγάλο λιμάνι. Με τις ερυθρόλευκες κατέκτησε το Πρωτάθλημα Ελλάδας περιόδου 2019-20 αλλά και τη 2η θέση του Πρωταθλήματος 2021-22.  

Τον Ιούνιο του 2022 η Σία Τοτσίδου εντάχθηκε στον Φιλαθλητικό Πρέβεζας που αγωνιζόταν στην Α2 Κατηγορία. Η πολύπειρη αθλήτρια χρίστηκε αμέσως αρχηγός, και υπήρξε από τους βασικούς συντελεστές της ανόδου της ομάδας της Ηπείρου στην Πρε Λιγκ. Στον Φιλαθλητικό αγωνίστηκε και την περίοδο 2023-24 μέχρι τον Ιανουάριο του 2024 στο Πρωτάθλημα της Πρε Λιγκ Ελλάδας, οπότε εντάχθηκε στον Ηλυσιακό Α.Ο. αγωνιζόμενη πλέον στο Πρωτάθλημα Βόλεϊ Λιγκ

Διεθνής καριέρα
---------------

Η Αθανασία Τοτσίδου ξεκίνησε την καριέρα της στα εθνικά συγκροτήματα με την Εθνική Νεανίδων, στην οποία συμπλήρωσε 8 συμμετοχές. Στην Εθνική Γυναικών κλήθηκε για πρώτη φορά στα προκριματικά για τους Ολυμπιακούς Αγώνες του 2012, και συμμετείχε σε δύο φιλικά προετοιμασίας. Το 2016 κλήθηκε ξανά από τον ομοσπονδιακό προπονητή Τάκη Φλώρο για την προκριματική φάση του Ευρωπαϊκού Πρωταθλήματος 2017, και συμμετείχε τόσο στα φιλικά, όσο και στα επίσημα παιχνίδια. Έκτοτε αποτέλεσε για τέσσερα χρόνια μόνιμο στέλεχος της Εθνικής Ελλάδας. Ήταν στο βασικό σχήμα στην κατάκτηση του Ασημένιου Μεταλλίου στους Μεσογειακούς του 2018 στην Ταραγόνα, αλλά και στις επιλογές του Γκιγιέρμε Ναράνχο στην επανεμφάνιση της Ελλάδας μετά από 18 χρόνια σε τελική φάση Ευρωπαϊκού Πρωταθλήματος το 2019. Η Αθανασία Τοτσίδου συμμετείχε τόσο στους προκριματικούς,  όσο και στην τελική φάση, στην οποία η Ελλάδα κατέλαβε την 14η θέση. Ενδιάμεσα η διεθνής ακραία συμμετείχε και στους προκριματικούς για την Ασημένια Ευρωπαϊκή Λίγκα 2019. Η τελευταία παρουσία της Αθανασίας Τοτσίδου στο αντιπροσωπευτικό συγκρότημα πραγματοποιήθηκε σε φιλικό αγώνα προετοιμασίας για τους προκριματικούς του Ευρωπαϊκού του 2021.

Σπουδές
-------

Πέρα από τις καθαρά αγωνιστικές δραστηριότητες η Αθανασία Τοτσίδου είναι πτυχιούχος του τμήματος Επιστημών Φυσικής Αγωγής και Αθλητισμού του Αριστοτελείου Πανεπιστημίου Θεσσαλονίκης, με ειδίκευση φυσικά στην πετοσφαίριση, και συνέχισε τις σπουδές της κάνοντας μεταπτυχιακό στην προπονητική.

Διεθνείς Τίτλοι - Διακρίσεις
----------------------------

* Μεσογειακοί Αγώνες**: 2018 (Ταραγόνα)**

Συλλογικοί τίτλοι - Διακρίσεις
------------------------------

### Εθνικά Πρωταθλήματα

 **1 Πρωτάθλημα Ελλάδας**

* 2019-20 (Ολυμπιακός Πειραιώς)
	+ **2η Θέση**: 2012-13 (Α.Ε.Κ. Αθηνών), 2013-14 (Α.Ε.Κ. Αθηνών), 2016-17 (Πανναξιακός Α.Ο. Νάξου), 2021-22 (Ολυμπιακός Πειραιώς)
	+ **3η Θέση**: 2014-15 (Πανναξιακός Α.Ο. Νάξου)

### Εθνικά Κύπελλα

1 **Σούπερ καπ Ελλάδας**

* 2012 (Α.Ε.Κ. Αθηνών)

 **Κύπελλο Ελλάδας**

* **2η Θέση**: Κύπελλο Ελλάδας 2013 (Α.Ε.Κ. Αθηνών)
* **2η Θέση**: Κύπελλο Ελλάδας 2017 (Πανναξιακός Α.Ο. Νάξου)

### Ατομικές Διακρίσεις

* Πρωτάθλημα Ελλάδας 2012-13: Πολυτιμότερη Παίκτρια (M.V.P.) 2ης αγωνιστικής
* Πρωτάθλημα Ελλάδας 2016-17: Πολυτιμότερη Παίκτρια (M.V.P.) 13ης αγωνιστικής
* Πρωτάθλημα Ελλάδας 2017-18: Πολυτιμότερη Παίκτρια (M.V.P.) 2ης αγωνιστικής

Παραπομπές
----------

1. 1 2  Συνέντευξη της Τοτσίδου στα "Χρονικά της Δράμας" xronikadramas.gr Αρχειοθετήθηκε 2021-06-23 στο Wayback Machine.
2. ↑  Η Τοτσίδου στον Πανναξιακό www.sportcyclades.gr Αρχειοθετήθηκε 2023-11-19 στο Wayback Machine.
3. ↑  Επιστροφή της Τοτσίδου στην Νάξο www.sportcyclades.gr Αρχειοθετήθηκε 2020-11-25 στο Wayback Machine.
4. ↑  Αρχηγός του Πανναξιακόύ www.paon.gr Αρχειοθετήθηκε 2023-11-20 στο Wayback Machine.
5. ↑  Η Τοτσίδου αγαπημένη των φιλάθλων της Νάξου www.naxospress.gr Αρχειοθετήθηκε 2023-11-19 στο Wayback Machine.
6. ↑  Ο Πανναξιακός τιμά την Τοτσίδου www.sportcyclades.gr (vid) Αρχειοθετήθηκε 2022-01-06 στο Wayback Machine.
7. ↑  Επιστροφή στην Α.Ε.Κ. το 2018 aekpassion.gr Αρχειοθετήθηκε 2023-11-19 στο Wayback Machine.
8. ↑  Η Τοτσίδου στον Ολυμπιακό www.olympiacossfp.gr Αρχειοθετήθηκε 2019-07-23 στο Wayback Machine.
9. ↑  Μεταγραφικό μπαμ με Σία Τοτσίδου ο Φιλαθλητικός Πρέβεζας www.volleyplanet.gr Αρχειοθετήθηκε 2023-01-27 στο Wayback Machine.
10. ↑  Η αρχηγός Αθανασία Τοτσίδου συνεχίζει στον Φιλαθλητικό filathlitikosprevezas.gr
11. ↑  Καλωσόρισε τις νέες του παίκτριες ο Ηλυσιακός volleyland.gr Αρχειοθετήθηκε 2024-02-05 στο Wayback Machine.
12. ↑  Αθανασία Τοτσίδου - Ατομικά στοιχεία greekvolley.eu
13. ↑  Εθνική Ελλάδας, προκριματικά Ολυμπιακών Αγώνων 2012 www-old.cev.eu Αρχειοθετήθηκε 2020-07-03 στο Wayback Machine.
14. ↑  Ανασκόπηση του 2011 - Οι αγώνες των Εθνικών ομάδων (σελ.43) epesth.gr Αρχειοθετήθηκε 2020-03-21 στο Wayback Machine.
15. ↑  Οι εκλεκτές του Φλώρου για τα προκριματικά του Ευρωπαϊκού 2017 www.volleyplanet.gr Αρχειοθετήθηκε 2020-12-01 στο Wayback Machine.
16. ↑  Ελλάδα-Μαυροβούνιο 2-2 (2016, φιλικό) www.volleyplanet.gr Αρχειοθετήθηκε 2020-12-02 στο Wayback Machine.
17. ↑  Προκριματικά Ευρωπαϊκού 2017: Σλοβενία Ελλάδα 3-2 www.volleyplanet.gr Αρχειοθετήθηκε 2020-12-01 στο Wayback Machine.
18. ↑  Ασημένιο Μετάλλιο της Εθνικής Ελλάδας στους Μεσογειακούς του 2018 www.volleyplanet.gr Αρχειοθετήθηκε 2020-12-01 στο Wayback Machine.
19. ↑  Σία Τοτσίδου στο ΑΠΕ ΜΠΕ: «Γίναμε μέρος της Ιστορίας» www.amna.gr Αρχειοθετήθηκε 2020-12-01 στο Wayback Machine.
20. ↑  Η 18άδα στο Ευρωπαϊκό 2019 www.volleyplanet.gr Αρχειοθετήθηκε 2020-12-01 στο Wayback Machine.
21. ↑  Νίκη με… σβηστές μηχανές για την Εθνική Γυναικών (Προκριματικοί Ευροβόλεϊ 2019: Νορβηγία - Ελλάδα 0-3) www.volleyplanet.gr Αρχειοθετήθηκε 2023-11-20 στο Wayback Machine.
22. ↑  «Αγκάλιασαν» την πρόκριση οι Γυναίκες, 3-0 την Ουκρανία (Προκριματικοί Ευροβόλεϊ 2019) /www.volleyplanet.gr Αρχειοθετήθηκε 2023-11-20 στο Wayback Machine.
23. ↑  Ευρωπαϊκό 2019: Βουλγαρία-Ελλάδα 3-0 www.volleynews.gr Αρχειοθετήθηκε 2020-11-26 στο Wayback Machine.
24. ↑  Ασημένια Ευρωπαϊκή Λίγκα: Ήττα από τη Σλοβενία και αποκλεισμός www.volleyplanet.gr Αρχειοθετήθηκε 2020-02-17 στο Wayback Machine.
25. ↑  Zευγάρωσε τις νίκες της η εθνική Γυναικών κόντρα στην Ουκρανία www.volleynews.gr Αρχειοθετήθηκε 2023-11-20 στο Wayback Machine.
26. ↑  Η Τοτσίδου πτυχιούχος του Α.Π.Θ. Αρχειοθετήθηκε 2016-11-09 στο Wayback Machine. www.sportcyclades.gr
27. ↑  Ασημένιο Μετάλλιο της Εθνικής στους Μεσογειακούς 2018 www.volleynews Αρχειοθετήθηκε 2023=04-27, στο Wayback Machine.
28. ↑  Βαθμολογία, αποτελέσματα, M.V.P. Πρωταθλήματος 2012-13 www.volleynews.gr Αρχειοθετήθηκε 2023-04-27 στο Wayback Machine.
29. ↑  Βαθμολογία, αποτελέσματα, M.V.P. Πρωταθλήματος 2016-17 www.volleynews.gr Αρχειοθετήθηκε 2023-03-21 στο Wayback Machine.
30. ↑  Πολυτιμότερη Παίκτρια (M.V.P.) 2ης αγωνιστικής 2017-18 www.volleyball.gr Αρχειοθετήθηκε 2021-09-19 στο Wayback Machine.

Εξωτερικοί σύνδεσμοι - Πηγές
----------------------------

* Αθανασία Τοτσίδου: Παρουσίαση - Ατομικά στοιχεία - Ομάδες - Διακρίσεις women.volleybox.net
* Αθανασία Τοτσίδου: Ατομικά Στοιχεία - Ομάδες καριέρας greekvolley.eu
* Δυναμικό Ολυμπιακού - Ιστοχώρος της CEV www-old.cev.eu
* Αθανασία Τοτσίδου - Μικρό βιογραφικό www.proinos-typos.gr Αρχειοθετήθηκε 2022-07-05 στο Wayback Machine.
* Αθανασία Τοτσίδου: Ευρωπαϊκή παρουσία www-old.cev.eu
* Εθνική Ελλάδας Γυναικών - Ατομικές συμμετοχές www.volleyball.gr Αρχειοθετήθηκε 2022-10-01 στο Wayback Machine.
* Βράβευση της Τοτσίδου από τον Πανναξιακό www.volleyplanet.gr (vid)] Αρχειοθετήθηκε 2020-12-01 στο Wayback Machine.
* Σία Τοτσίδου: «Μέσα από τις δυσκολίες ήρθε και η επιτυχία στην Εθνική» (Συνέντευξη το 2020) www.volleyball.gr Αρχειοθετήθηκε 2020-10-25 στο Wayback Machine.